标题：瓢泉
瓢泉简介
瓢泉在江西省铅山县期思村瓜山下。《铅山县志》卷五《古迹》载：“瓢泉，在县东二十五里，泉为辛弃疾所得，因而名之。其一规圆如臼，其一规直若瓢。周围皆石径，广四尺许，水从半山喷下，流入臼中，而后入瓢，其水澄可鉴。”南宋淳熙十二年(1186年)，著名爱国词人辛弃疾卜居铅山，在奇师村发现此泉，决定在此修建新居。因其形状如瓢，辛弃疾取孔子“一箪食,一瓢饮,在陋巷,人不堪其忧,回也不改其乐 ，贤哉回也!”的含意，取名为瓢泉。从此，一个普普通通的山泉与一个“横绝六合，扫空万古”的一代词人和民族英雄联系在一起，寄托着后人对历史风云的无尽的情思。
瓢泉的历史遗迹
瓢泉是辛弃疾晚年故居所在,附近有关的历史遗迹有:稼轩府堂、养生塘、稼轩花园、 停云堂、秋水观、稼轩公馆、斩马桥和辛弃疾墓等。如今瓢泉已经列为县级重点文物保护单位。〈稼轩府堂〉稼轩府堂瓜山下有吴氏宗祠， 是当年的“稼轩府堂” 旧基， 稼轩府堂是辛弃疾会客处。稼轩曾进宝谟阁、龙图阁待制，当地人至今仍称他为辛阁老。吴氏宗祠有楹联：“立祠由古址脉接花园问此地名称阁老，发迹自建阳支分江右看他年派衍横林。”〈养生塘〉辛弃疾放养青蛙之所，称养生塘，现在当地群众称为蛤蟆丘。辛词《南歌子·新开池，戏作》：“散发披襟处，浮瓜沉李杯。涓涓流水细侵阶。凿个池儿唤个月儿来。”即指此塘。〈府堂花园〉吴氏宗祠的右侧直至瓢泉，皆为稼轩府堂花园，花园遗址后部的山垅，现仍叫花园垅。〈停云堂〉停云堂接云岗上又名接云亭，惜早已毁坏，仅留残砖断瓦。该山岗现名接云岗。辛弃疾在此作《贺新郎》一词：邑中园亭，仆皆为赋此词。一日，独坐亭云，水声山色，竞来相娱，意山欲援例者，遂作数语，庶几仿佛渊明思亲友之意云。 甚矣吾衰矣。恨平生、交游零落，只今余几！白发空垂三千丈，一笑人间万事。问何物、能令公喜？我见青山多妩媚，料青山、见我应如是。情与貌，略相似。一尊搔首东窗里。想渊明、停云诗就，此时风味。江左沉酣求名者，岂识浊醪妙理。回首叫、云飞风起。不恨古人吾不见，恨古人、不见吾狂耳。知我者，二三子。〈秋水观〉秋水观在瓢泉左边的山脚下，是辛弃疾瓢泉卜筑的重要建筑之一。当年紫溪河从此流过，秋水观有部分建在河面上，现在河道仍依稀可辨。由辛词《六州歌头》“秋水堂前，曲沼明于镜，可烛眉须。被山头急雨，耕垄灌泥涂。谁使吾庐，映污渠? ”及《鹧鸪天·吴子似过秋水》“秋水长廊水石间。有谁来共听潺潺。羡君人物东西晋，分我诗名大小山。穷自乐，懒方闲。人间路窄酒杯宽。看君不了痴儿事，又似风流靖长官。 ”〈稼轩公馆〉稼轩公馆是当年辛弃疾起居处,在瓢泉南石塘河与紫溪河汇合处，现有一大型建筑群遗址,当地人称为稼轩公馆。稼轩公馆原为 三进九厅，今仅有一房的三根粗大木柱及木门为当年遗物。此外，在五堡洲村还散存 了大量稼轩公馆的石墩、石板、青砖、木柱等建筑遗物。〈斩马桥〉期思村头原有板桥为斩马桥。现在斩马桥已不复存在，后人在近桥址处修建斩马亭，现存的亭子为清代同治九年（1870）重修，亭上仍有很多釉瓦刻有“斩马亭”字样。斩马桥是后人纪念爱国志士陈亮来访而命名。淳熙十五年（1188）年，陈亮自东阳来访，二人鹅湖同憩，瓢泉共酌，长歌相答，极论世事，逗留弥旬乃别。留下了“吾最怜君中宵舞，惊散楼头飞雪”“男儿到死心如铁，看试手，补天裂。”的著名词句。〈辛弃疾墓〉墓在瓢泉之西阳原山。铅山县志载：“辛忠敏弃疾墓，在七都虎头门。宋绍定间赠光禄大夫，敕葬于此。旧有金字碑立驿道旁，曰稼轩先生神道。”辛弃疾墓建于绍定年间（1228—1233），原在其侧驿路旁有稼轩先生神道金字碑。原碑不存。现存墓碑为清代辛弃疾子辛柜的后裔所立，碑文上行是“皇清乾隆癸卯年季春月重修”。中间是“显故考率公稼轩府君之墓”。下行是“廿五代玄玄孙霞溪凌湖东山辜染安北立”，墓现代重修，四层麻石砌就，墓前有郭沫若题写的对联：“铁板铜琶继东坡高唱大江东去，美芹悲黍冀南宋莫随鸿雁南飞。”元代张野作凭吊稼轩墓，作《水龙吟 酹辛稼轩墓 在分水岭下》“岭头一片青山，可能埋得凌云气。遐方异域，当年滴尽，英雄清泪。星斗撑肠，云烟盈纸，纵横游戏。漫人间留得，阳春白雪，千载下，无人继。不见戟门华第。见萧萧竹枯松悴。问谁料理，带湖烟景，瓢泉风味。万里中原，不堪回首，人生如寄。且临风高唱，逍遥旧曲，为先生酹。”
辛弃疾瓢泉词作
水龙吟 题瓢泉
稼轩何必长贫，放泉檐外琼珠泻②。乐天知命，古来谁会，行藏用舍？人不堪忧，一瓢自乐，贤哉回也。料当年曾问：饭蔬饮水，何为是、栖栖者？且对浮云山上，莫匆匆、去流山下。苍颜照影，故应零落，轻裘肥马。绕齿冰霜，满怀芳乳，先生饮罢。笑挂瓢风树，一鸣渠碎，问何如哑？
念奴娇　瓢泉酒酣，和东坡韵。
倘来轩冕，问还是、今古人间何物？旧日重城愁万里，风月而今坚壁。药笼功名，酒垆身世，可惜蒙头雪。浩歌一曲，坐中人物三杰。休叹黄菊凋零，孤标应也，有梅花争发。醉里重揩西望眼，惟有孤鸿明灭。万事从教，浮云来去，枉了冲冠发。故人何在，长庚应伴残月。
浣溪沙　壬子春，赴闽宪，别瓢泉。
细听春山杜宇啼，一声声是送行诗。朝来白鸟背人飞。对郑子真岩石卧，赴陶元亮菊花期。而今堪诵《北山移》。
沁园春　再到期思卜筑
一水西来，千丈晴虹，十里翠屏。喜草堂经岁，重来杜老；斜川好景，不负渊明。老鹤高飞，一枝投宿，长笑蜗牛戴屋行。平章了，待十分佳处，着个茅亭。　　青山意气峥嵘，似为我、归来妩媚生。解频教花鸟，前歌后舞；更催云水，暮送朝迎。酒圣诗豪，可能无势，我乃而今驾驭卿。清溪上，被山灵却笑：白发归耕。
祝英台近 与客饮瓢泉，客以泉声喧静为问。余醉，未及答。或者以“蝉噪林逾静”代对，意甚美矣。翌日 为赋此词以褒之。
水纵横，山远近，拄杖占千顷。老眼羞明，水底看山影。试教水动山摇，吾生堪笑，似此个、青山无定。　　一瓢饮，人问“翁爱飞泉，来寻个中静；绕屋声喧，怎做静中镜？”“我眠君且归休，维摩方丈，待天女、散花时问。”
水龙吟 用“些”语再题瓢泉，歌以饮客，声韵甚谐，客皆为之。
听兮清佩琼瑶些。明兮镜秋毫些。君无去此，流昏涨腻，生蓬蒿些。虎豹甘人，渴而饮汝，宁猿猱些。大而流江海，覆舟如芥，君无助，狂涛些。　　路险兮山高些。块予独处无聊些。冬槽春盎，归来为我，制松醪些。其外芳芬，团龙片凤，煮云膏些。古人兮既往，嗟予之乐，乐箪瓢些。
兰陵王　赋一丘一壑
一丘壑，老子风流占却。茅檐上、松月桂云，脉脉石泉逗山脚。寻思前事错，恼杀晨猿夜鹤。终须是、邓禹辈人，锦绣麻霞坐黄阁。　　长歌自深酌。看天阔鸢飞，渊静鱼跃，西风黄菊香喷薄。怅日暮云合，佳人何处，纫兰结佩带杜若。入江海曾约。　　遇合，事难托。莫击磬门前，荷蒉人过。仰天大笑冠簪落。待说与穷达，不须疑着。古来贤者，进亦乐，退亦乐。
玉楼春　戏赋云山
何人半夜推山去？四面浮云猜是汝②。常时相对两三峰，走遍溪头无觅处。　　西风瞥起云横度，忽见东南天一柱。老僧拍手笑相夸，且喜青山依旧住。
注：作于庆元二年（1196）秋冬之交，其时稼轩当已迁徙铅山瓢泉新居。
水调歌头　席上为叶仲洽赋
高马勿捶面，千里事难量。长鱼变化云雨，无使寸鳞伤。一壑一丘吾事，一斗一石皆醉，风月几千场③。须作蝟毛磔，笔作剑锋长。　　我怜君，痴绝似，顾长康。纶巾羽扇颠倒，又似竹林狂。解道澄江如练，准备停云堂上，千首买秋光。怨调为谁赋，一斛贮槟榔。
念奴娇　和赵国兴知录韵
为沽美酒过溪来，谁道幽人难致。更觉元龙楼百尺，湖海平生豪气。自叹年来，看花索句，老不如人意。东风归路，一川松竹如醉。　　怎得身似庄周，梦中蝴蝶，花底人间世。记取江头三月暮，风雨不为春计。万斛愁来，金貂头上，不抵银瓶贵。无多笑我，此篇聊当《宾戏》。
满庭芳 和章泉赵昌父
西崦斜阳，东江流水，物华不为人留。铮然一叶，天下已知秋。屈指人间得意，问谁是、骑鹤扬州？君知我，从来雅兴，未老已沧洲。　　无穷身外事，百年能几，一醉都休。恨儿曹抵死，谓我心忧。况有溪山杖屦，阮籍辈、须我来游。还堪笑，机心早觉，海上有惊鸥。
永遇乐 检校停云新种杉松，戏作。时欲作亲旧报书，纸笔偶为大风吹去，末章因及之。
投老空山，万松手种，政尔堪叹。何日成阴，吾年有几，似见儿孙晚。古来池馆，云烟草棘，长使后人凄断。想当年、良辰已恨：夜阑酒空人散。　　停云高处、谁知老子，万事不关心眼。梦觉东窗，聊复尔耳，起欲题书简。霎时风怒，倒翻笔砚，天也只教吾懒。又何事、催诗雨急，片云斗暗。
临江仙　停云偶作
偶向停云堂上坐，晓猿夜鹤惊猜。主人何事太尘埃？低头还说向：“被召又还来。”　　多谢北山山下老，殷勤一语佳哉：“借君竹杖与芒鞋。”径须从此去，深入白云堆。
鹧鸪天　戊午拜复职奉祠之命
老退何曾说着官，今朝放罪上恩宽。便支香火真祠俸，更缀文书旧殿班。　　扶病脚，洗衰颜，快从老病借衣冠。此身忘世浑容易，使世相忘却自难。
木兰花慢 题上饶郡圃翠微楼
旧时楼上客，爱把酒、对南山。笑白发如今，天教放浪，来往其间。登楼更谁念我，却回头西北望层栏。云雨珠帘画栋，笙歌雾鬓风鬟。　　近来堪入画图看。父老愿公欢。甚拄笏悠然，朝来爽气，正尔相关。难忘使君后日，便一花一草报平安⑧。与客携壶且醉，雁飞秋影江寒。
贺新郎 邑中园亭，仆皆为赋此词。一日，独坐停云，水声山色，竞来相娱，意溪山欲援例者，遂作数语，庶几仿佛渊明思亲友之意云。
甚矣吾衰矣。恨平生、交游零落，只今馀几！白发空垂三千丈，一笑人间万事。问何物、能令公喜？我见青山多妩媚，料青山、见我应如是。情与貌，略相似。　　一尊搔首东窗里。想渊明、《停云》诗就，此时风味。江左沉酣求名者，岂识浊醪妙理。回首叫、云飞风起。不恨古人吾不见，恨古人、不见吾狂耳。知我者，二三子。
贺新郎 再用前韵
鸟倦飞还矣。笑渊明、瓶中储粟，有无能几。莲社高人留翁语，我醉宁论许事。试沽酒、重斟翁喜。一见萧然音韵古，想东篱、醉卧参差是。千载下，竟谁似？　　元龙百尺高楼里，把新诗、殷勤问我，停云情味。北夏门高从拉，何事须人料理⑧。翁曾道、繁华朝起。尘土人言宁可用，顾青山、与我何如耳。歌且和，楚狂子。
哨遍 秋水观
蜗角斗争，左触右蛮，一战连千里。君试思、方寸此心微。总虚空、并包无际。喻此理：何言泰山毫末，从来天地一稊米。嗟小大相形，鸠鹏自乐，之二虫、又何知？记跖行仁义孔丘非，更觞乐长年老彭悲。火鼠论寒，冰蚕语热，定谁同异？　　噫！贵贱随时，连城才换一羊皮。谁与齐万物？庄周吾梦见之。正商略遗篇，翩然顾笑，空堂梦觉题《秋水》。有客问洪河，百川灌雨，泾流不辨涯涘。于是焉河伯欣然喜：以天下之美尽在已。渺沧溟、望洋东视，逡巡向若惊叹，谓我非逢子，大方达观之家，未免长见，悠然笑耳。此堂之水几何其？但清溪、一曲而已。
兰陵王 己未八月二十日夜，梦有人以石研屏见饷者。其色如玉，光润可爱。中有一牛，磨角作斗状。云：“湘潭里中有张其姓者，多力善斗，号张难敌。一日，与人搏，偶败，忿赴河而死。居三日，其家人来视之，浮水上，则牛耳。自后并水之山往往有此石，或得之，里中辄不利。”梦中异之，为作诗数百言，大抵皆取古之怨愤变化异物等事，觉而忘其言。后三日，赋词以识其异①。
恨之极，恨极销磨不得。苌弘事，人道后来，其血三年化为碧。郑人缓也泣：吾父攻儒助墨。十年梦，沉痛化余，秋柏之间既为实。　　相思重相忆。被怨结中肠，潜动精魄。望夫江上岩岩立。嗟一念中变，后期长绝。君看启母愤所激，又俄顷为石。　　难敌，最多力。甚一忿沉渊，精气为物，依然困斗牛磨角。便影入山骨，至今雕琢。寻思人世，只合化，梦中蝶。
六州歌头 属得疾，暴甚，医者莫晓其状。小愈，困卧无聊，戏作以自释。
晨来问疾，有鹤止庭隅。吾语汝：“只三事，太愁余：病难扶，手种青松树，碍梅坞，妨花径，才数尺，如人立，却须锄。（其一）秋水堂前，曲沼明于镜，可烛眉须。被山头急雨，耕垄灌泥涂。谁使吾庐，映污渠⑥？（其二）　　叹青山好，檐外竹，遮欲尽，有还无。删竹去，吾乍可，食无鱼；爱扶疏，又欲为山计。千百虑，累吾躯⑦。（其三）凡病此，吾过矣，子奚如⑧？”口不能言臆对⑨：“虽卢扁药石难除⑩。有要言妙道，（事见《七发》）往问北山愚，庶有瘳乎⑾。”
沁园春 和吴子似县尉
我见君来，顿觉吾庐，溪山美哉。怅平生肝胆，都成楚越；只今胶漆，谁是陈雷？搔首踟蹰，爱而不见，要得诗来渴望梅。还知否：快清风入手，日看千回。　　直须抖擞尘埃。人怪我柴门今始开。向松间乍可，从他喝道；庭中且莫，踏破苍苔。岂有文章，谩劳车马，待唤青刍白饭来。君非我，任功名意气，莫恁徘徊。
注：吴子似县尉：吴绍古，字子似，江西鄱阳人，时任铅山县尉。有史才，并善诗。
鹧鸪天 寻菊花无有，戏作。
掩鼻人间臭腐场，古来惟有酒偏香。自从来住云烟畔，直到而今歌舞忙。　　呼老伴，共秋光，黄花何处避重阳？要知烂漫开时节，直待西风一夜霜。
水调歌头 赵昌父七月望日用东坡韵叙太白、东坡事见寄，过相褒借，且有秋水之约；八月十四日余卧病博山寺中，因用韵为谢，兼寄吴子似。
我志在寥阔，畴昔梦登天。摩挲素月，人世俛仰已千年。有客骖鸾并凤，云遇青山、赤壁，相约上高寒。酌酒援北斗，我亦虱其间。　　少歌曰：“神甚放，形则眠。鸿鹄一再高举，天地睹方圆。”欲重歌兮梦觉，推枕惘然独念：人事底亏全？有美人可语，秋水隔婵娟。
鹧鸪天
石壁虚云积渐高，溪声绕屋几周遭②。自从一雨花零落，却爱微风草动摇③。　　呼玉友，荐溪毛，殷勤野老苦相邀④。杖藜忽避行人去，认是翁来却过桥
贺新郎 题傅岩叟悠然阁
路入门前柳。到君家、悠然细说，渊明重九。岁晚凄其无诸葛，惟有黄花入手。更风雨、东篱依旧。陡顿南山高如许，是先生、拄杖归来后。山不记，何年有。　　是中不减康庐秀。倩西风为君唤起，翁能来否？鸟倦飞还平林去，云自无心出岫。賸准备、新诗几首。欲辨忘言当年意，慨遥遥、我去羲农久。天下事，可无酒。
贺新郎　用前韵再赋
肘后俄生柳。叹人生、不如意事，十常八九。右手淋浪才有用，闲却持螯左手。谩赢得、伤今感旧。投阁先生惟寂寞，笑是非、不了身前后。持此语，问乌有。　　青山幸自重重秀。问新来、萧萧木落，颇堪秋否？总被西风都瘦损，依旧千岩万岫。把万事、无言搔首。翁比渠侬人谁好，是我常、与我周旋久。宁作我，一杯酒。
浣溪沙 偕杜叔高、吴子似宿山寺戏作。
花向今朝粉面匀，柳因何事翠眉颦？东风吹雨细于尘。　　自笑好山如好色，只今怀树更怀人。闲愁闲恨一番新。
浣溪沙
父老争言雨水匀，眉头不似去年颦②。殷勤谢却甑中尘③。　　啼鸟有时能劝客，小桃无赖已撩人④。梨花也作白头新。
念奴娇 重九席上
龙山何处？记当年高会，重阳佳节。谁与老兵共一笑，落帽参军华发。莫倚忘怀，西风也解，点检尊前客。凄凉今古，眼中三两飞蝶。　　须信采菊东篱，高情千载，只有陶彭泽。爱说琴中如得趣，弦上何劳声切。试把空杯，翁还肯道，何必杯中物。临风一笑，请翁同醉今夕。
归朝欢　题赵晋臣敷文积翠岩
我笑共工缘底怒，触断峨峨天一柱。补天又笑女娲忙，却将此石投闲处。野烟荒草路。先生拄杖来看汝。倚苍苔，摩挲试问：千古几风雨？　　长被儿童敲火苦，时有牛羊磨角去。霍然千丈翠岩屏，锵然一滴甘泉乳。结亭三四五。会相暖热携歌舞。细思量：古来寒士，不遇有时遇。
鹊桥仙 席上和赵晋臣敷文
少年风月，少年歌舞，老去方知堪羡。叹折腰五斗赋《归来》，问走了、羊肠几遍？　　高车驷马，金章紫绶，传语渠侬稳便。问东湖、带得几多春，且看凌云笔健。
玉蝴蝶 叔高书来戒酒，用韵。
贵贱偶然，浑似随风帘幌，篱落飞花。空使儿曹，马上羞面频遮。向空江、谁捐玉佩；寄离恨、应折疏麻。暮云多，佳人何处？数尽归鸦。　　侬家：生涯蜡屐，功名破甑，交友抟沙。往日曾论，渊明似胜卧龙些。算从来、人生行乐，休更说、日饮亡何。快斟呵，裁诗未稳，得酒良佳。
玉楼春 用韵答吴子似县尉
君如九酝台粘盏，我似茅柴风味短。几时秋水美人来，长恐扁舟乘兴懒。　　高怀自饮无人劝，马有青刍奴白饭。向来珠履玉簪人，颇觉斗量车载满。
贺新郎 　韩仲止判院山中见访，席上用前韵。
听我三章约（用《世说》语）：有谈、谈名者舞，谈经深酌。作赋相如亲涤器，识字子云投阁。算枉把、精神费却。此会不如公荣者，莫呼来、政尔妨人乐。医俗士，苦无药。　　当年众鸟看孤鹗。意飘然、横空直把，曹吞刘攫。老我山中谁来伴？须信穷愁有脚。似剪尽、还生僧发。自断此生天休问，倩何人、说与乘轩鹤。吾有志，在丘壑。
生查子 简吴子似县尉
高人千丈崖，太古储冰雪。六月火云时，一见森毛发。　　俗人如盗泉，照影都昏浊。高处挂吾瓢，不饮吾宁渴。
夜游宫 苦俗客
几个相知可喜，才厮见、说山说水。颠倒烂熟只这是。怎奈向，一回说，一回美。　　有个尖新底，说底话、非名即利。说得口干罪过你。且不罪；俺略起，去洗耳。
雨中花慢 登新楼，有怀赵昌父、徐斯远、韩仲止、吴子似、杨民瞻。
旧雨常来，今雨不来，佳人偃蹇谁留？幸山中芋栗，今岁全收③。贫贱交情落落，古今吾道悠悠。怪新来却见：文《反离骚》，诗《发秦州》。　　功名只道，无之不乐；哪知有更堪忧！怎奈向、儿曹抵死，唤不回头！石卧山前认虎，蚁喧床下闻牛。为谁西望，凭栏一饷，却下层楼。
行香子 博山戏呈赵昌甫、韩仲止。
少日尝闻：富不如贫，贵不如贱者长存。由来至乐，总属闲人。且饮瓢泉，弄秋水，看停云。　　岁晚情亲，老语弥真。记前时劝我殷勤：都休殢酒，也莫论文。把《相牛经》，种鱼法，教儿孙。
鹧鸪天 有客慨然谈功名，因追念少年时事，戏作。
壮岁旌旗拥万夫，锦襜突骑渡江初。燕兵夜娖（侧角切）银胡■〈革录〉，汉箭朝飞金仆姑。　　追往事，叹今吾，春风不染白髭须。却将万字平戎策，换得东家种树书。
卜算子 漫兴
夜雨醉瓜庐，春水行秧马。点检田间快活人，未有如翁者。　　扫秃兔毫锥，磨透铜台瓦。谁伴扬雄作《解嘲》？乌有先生也。
卜算子
千古李将军，夺得胡儿马。李蔡为人在下中，却是封侯者！　　芸草去陈根，笕竹添新瓦。万一朝家举力田，舍我其谁也。
卜算子
万里籋浮云，一喷空凡马。叹息曹瞒老骥诗，伏枥如公者。　　山鸟哢窥檐，野鼠饥翻瓦。老我痴顽合住山，此地菟裘也。
粉蝶儿 和赵晋臣敷文赋落梅
昨日春如，十三女儿学绣，一枝枝、不教花瘦。甚无情，便下得，雨僝风僽。向园林，铺作地衣红绉。而今春似，轻薄荡子难久。记前时、送春归后，把春波，都酿作，一江醇酎。约清愁，杨柳岸边相候。
喜迁莺 谢赵晋臣敷文赋芙蓉词见寿，用韵为谢。
暑风凉月，爱亭亭无数，绿衣持节。掩冉如羞，参差似妒，拥出芙蓉花发。步衬潘娘堪恨，貌比六郎谁洁？添白鹭，晚晴时公子，佳人并列。　　休说，搴木末；当日灵均，恨与君王别。心阻媒劳，交疏怨极，恩不甚兮轻绝。千古《离骚》文字，芳至今犹未歇。都休问，但千杯快饮，露荷翻叶。
千年调 开山径得石壁，因名曰“苍壁”。事出望外，意天之所赐邪，喜而赋。
左手把青霓，右手挟明月。吾使丰隆前导，叫开阊阖。周游上下，径入寥天一。览玄圃，万斛泉，千丈石。　　钧天广乐，燕我瑶之席。帝饮予觞甚乐，赐汝苍壁。嶙峋突兀，正在一丘壑。余马怀，仆夫悲，下恍惚。
临江仙 苍壁初开，传闻过实，客有来观者，意其如积翠、清风、岩石、玲珑之胜。既见之，乃独为是突兀而止也，大笑而去。主人下一转语，为苍壁解嘲。
莫笑吾家苍壁小，棱层势欲摩空。相知惟有主人翁，有心雄泰华，无意巧玲珑。　　天作高山谁得料，《解嘲》试倩扬雄。君看当日仲尼穷，从人贤子贡，自欲学周公。
临江仙 簪花屡堕，戏作。
鼓子花开春烂熳，荒园无限思量。今朝拄杖过西乡。急呼桃叶渡，为看牡丹忙。　　不管昨宵风雨狂，依然红紫成行。白头陪奉少年场。一枝簪不住，推道帽檐长。
贺新郎 别茂嘉十二弟，鹈鴂杜鹃实两种，见《离骚补注》。
绿树听鹈鴂。更那堪、鹧鸪声住，杜鹃声切。啼到春归无寻处，苦恨芳菲都歇③。算未抵、人间离别。马上琵琶关塞黑，更长门翠辇辞金阙。看燕燕，送归妾。　　将军百战身名裂。向河梁、回头万里，故人长绝。易水萧萧西风冷，满座衣冠似雪。正壮士、悲歌未彻。啼鸟还知如许恨，料不啼、清泪长啼血。谁共我，醉明月？
永遇乐 戏赋辛字，送茂嘉十二弟赴调。
烈日秋霜，忠肝义胆，千载家谱。得姓何年，细参辛字，一笑君听取：艰辛做就，悲辛滋味，总是辛酸辛苦。更十分、向人辛辣，椒桂捣残堪吐。　　世间应有，芳甘浓美，不到吾家门户。比着儿曹，累累却有，金印光垂组。付君此事，从今直上，休忆对床风雨。但赢得、靴纹绉面，记余戏语。
西江月 示儿曹，以家事付之。
万事云烟忽过，百年蒲柳先衰。而今何事最相宜？宜醉宜游宜睡。　　早趁催科了纳，更量出入收支。乃翁依旧管些儿：管竹管山管水。
鹧鸪天 送欧阳国瑞入吴中
莫避春阴上马迟，春来未有不阴时。人情辗转闲中看，客路崎岖倦后知。　　梅似雪，柳如丝，试听别语慰相思。短篷炊饭鲈鱼熟，除却松江枉费诗。
瑞鹧鸪
期思溪上日千回，樟木桥边酒数杯。人影不随流水去，醉颜重带少年来。　　疏蝉响涩林逾静，冷蝶飞轻菊半开。不是长卿终慢世，只缘多病又非才。
鹧鸪天 石门道中
山上飞泉万斛珠，悬崖千丈落鼪鼯②。已通樵径行还碍，似有人声听却无。　　闲略彴，远浮屠，溪南修竹有茅庐。莫嫌杖屦频来往，此地偏宜着老夫。
洞仙歌 丁卯八月病中作
贤愚相去，算其间能几？差以毫厘谬千里。细思量：义利舜跖之分，孳孳者，等是鸡鸣而起。　　味甘终易坏，岁晚还知，君子之交淡如水。一饷聚飞蚊，其响如雷；深自觉、昨非今是。羡安乐窝中泰和汤，更剧饮无过，半醺而已。